b'\n_START_ARTICLE_\nKutri\n_START_PARAGRAPH_\nKutri (engl. Frieda) on hahmo Charles M. Schulzin luomassa Tenavat-sarjakuvassa. H\xc3\xa4n oli mukana sarjassa l\xc3\xa4hinn\xc3\xa4 1960-luvun aikana, mutta poistui my\xc3\xb6hemmin._NEWLINE_Kutri on hieman turhamaisena kuvattu tytt\xc3\xb6, joka mainitsee l\xc3\xa4hes jokaisessa yhteydess\xc3\xa4 luonnonkiharat hiuksensa, joista h\xc3\xa4n on hyvin ylpe\xc3\xa4. Kutri arvostelee usein Ressua laiskuudesta, koska h\xc3\xa4nen mielest\xc3\xa4\xc3\xa4n beaglen tulisi ajaa j\xc3\xa4niksi\xc3\xa4. Kutri sai muutaman kerran Ressun pakotettua kanssaan j\xc3\xa4nismets\xc3\xa4lle, mutta Ressu ei todellisuudessa jahdannut j\xc3\xa4niksi\xc3\xa4. Kutri kuuluu Jaska Jokusen baseball-joukkueeseen, jossa h\xc3\xa4n pelaa takakent\xc3\xa4ll\xc3\xa4 Tellusta seuraavana ja on suunnilleen yht\xc3\xa4 huono pelaaja kuin Tellu, ellei huonompi. Tellu ja Kutri saapuvat useasti yhteisvoimin kesken pelin sy\xc3\xb6tt\xc3\xb6kummun luo esitt\xc3\xa4m\xc3\xa4\xc3\xa4n Jaska Jokuselle absurdeja vaatimuksia. Muutamassa stripiss\xc3\xa4 Kutri on Tellun tavoin rakastunut Amadeukseen ja yritt\xc3\xa4\xc3\xa4 ottaa Tellun paikan Amadeuksen pianon \xc3\xa4\xc3\xa4ress\xc3\xa4. Amadeus ei v\xc3\xa4lit\xc3\xa4 h\xc3\xa4nest\xc3\xa4 yht\xc3\xa4\xc3\xa4n enemp\xc3\xa4\xc3\xa4 kuin Tellustakaan. Kutri k\xc3\xa4ytt\xc3\xa4\xc3\xa4 mekkoa, joka Tenavat-animaatioissa on v\xc3\xa4rilt\xc3\xa4\xc3\xa4n violetti._NEWLINE_Kutri esiintyi Tenavissa ensimm\xc3\xa4isen kerran 6. maaliskuuta 1961. Vuonna 1961 h\xc3\xa4nell\xc3\xa4 oli my\xc3\xb6s lyhyen aikaa Misse (Faron) -niminen kissa \xe2\x80\x93 ainoa kissa, joka Tenavissa koskaan n\xc3\xa4htiin. Schulz piti Misse\xc3\xa4 ep\xc3\xa4onnistuneena ideana, koska kissan l\xc3\xa4sn\xc3\xa4olo sarjassa rajoitti Ressun kehitt\xc3\xa4mist\xc3\xa4 perinteisest\xc3\xa4 koirasta ihmism\xc3\xa4iseen suuntaan, joten Schulz hankkiutui hahmosta pian eroon. Kutri itse poistui Tenavista 1970-luvun puoliv\xc3\xa4liin menness\xc3\xa4, joskin h\xc3\xa4n vilahti sen j\xc3\xa4lkeen viel\xc3\xa4 parissa yksitt\xc3\xa4isess\xc3\xa4 stripiss\xc3\xa4. Tenavat-animaatioiden musiikin s\xc3\xa4velt\xc3\xa4nyt Vince Guaraldi s\xc3\xa4velsi Kutrille oman tunnuskappaleen \xe2\x80\x9dFrieda ... with the Naturally Curly Hair\xe2\x80\x9d._NEWLINE_Kutrin suoraksi esikuvaksi on mainittu Frieda Rich (1921\xe2\x80\x931994), joka oli Schulzin ty\xc3\xb6toveri Art Instruction -piirustuskoulussa. Schulzin el\xc3\xa4m\xc3\xa4kerran kirjoittanut David Michaelis on arvellut, ett\xc3\xa4 lyhytkasvuinen Rich olisi innoittanut Schulzia laajemminkin lapsihahmojensa ulkon\xc3\xa4\xc3\xb6n suunnittelussa. Missen alkuper\xc3\xa4inen nimi Faron on lainattu kantrilaulaja Faron Youngilta.'